## **"כי האדם עץ השדה" – טו בשבט תשע"ט**

השמיעו את השיר "כי האדם עץ השדה"

<https://youtu.be/p0V-M7h6DGE>

**עיינו בשירו של נתן זך "עץ השדה"**

|  |
| --- |
| **עץ השדה / נתן זך**  כִּי הָאָדָם עֵץ הַשָּׂדֶה  כְּמוֹ הָאָדָם גַּם הָעֵץ צוֹמֵחַ  כְּמוֹ הָעֵץ הָאָדָם נִגְדָּע  וַאֲנִי לֹא יוֹדֵעַ  אֵיפֹה הָיִיתִי וְאֵיפֹה אֶהְיֶה  כְּמוֹ עֵץ הַשָּׂדֶה. |

מה לדעתכם פירוש המשפט " כי האדם עץ השדה"?

מה הם שני הקריטריונים להשוואה בין האדם והעץ, שמביא נתן זך?

במה שונה האדם מהעץ בשירו של נתן זך?

**עיינו בדבריו של המהר"ל**

|  |
| --- |
| **המהר"ל מפראג (בן המאה ה-17-16),** כי באמת האדם נקרא "עץ השדה", שכתוב "כי האדם עץ השדה" (דברים כ, יט), רק שהוא אילן הפוך, כי העץ שורשו למטה תקוע בארץ, ואילו האדם שורשו למעלה, כי הנשמה הוא שורש שלו, והיא מן השמים. והידיים הם ענפי האילן, הרגליים הם ענפים על ענפים, גופו עיקר האילן. ולמה הוא אילן הפוך? כי העץ שורשו למטה, כי העץ חיותו מן האדמה, והאדם חיוּת נשמתו מן השמים. |

* מה דומה, לדעת המהר"ל, אצל האדם והעץ?
* מה ההבדל, לדעת המהר"ל, בין העץ ובין האדם?

**עיינו בדבריו של רבי שמשון רפאל הירש**

תקומתו של העץ איננה מושרשת בענפים ובעלים ובפירות המפוארים, אלא בשורשיו, שהם מחוזקים במקום אשר הרוחות והסערות לא תגענה שמה. הם מתחזקים על מקור מים חיים של התחדשות. העץ איננו דואג בזמן שהסערות תופסות אותו, מנענעות אותו וכופפות אותו הוא לא נע ולא זע ממקומו, וכל זמן שהוא לא נעקר ממקומו, היה תהיה לו תקומה!

כן הוא האדם. כל זמן שהוא נצמד לשרשיו הרוחניים - שום רוח לא תעקור אותו ממקומו. ונהפוך הוא, הסערות תעוררנה את כוח ההתחדשות!

* איזו השוואה מציג הקטע בין האדם לעץ?
* מהם שורשיו של האדם הנוטעים אותו לקרקע העולם?
* ממה הם ניזונים?
* מה מסמלות הרוח והסערה?
* באיזו דרך דווקא הסערות הן המחזקות את האדם ומעוררות בו רוח התחדשות?

**משנה מסכת אבות פרק ג, מש' י"ז (בשם אלעזר בן עזריה)**

הוּא הָיָה אוֹמֵר, כֹּל שֶׁחָכְמָתוֹ מְרֻבָּה מִמַּעֲשָׂיו, לְמָה הוּא דוֹמֶה?

לְאִילָן שֶׁעֲנָפָיו מְרֻבִּין וְשָׁרָשָׁיו מֻעָטִין, וְהָרוּחַ בָּאָה וְעוֹקְרַתּוּ וְהוֹפְכַתּוּ עַל פָּנָיו.

אֲבָל כֹּל שֶׁמַּעֲשָׁיו מְרֻבִּין מֵחָכְמָתוֹ, לְמָה הוּא דוֹמֶה?

לְאִילָן שֶׁעֲנָפָיו מֻעָטִין וְשָׁרָשָׁיו מְרֻבִּין,

שֶׁאֲפִלּוּ כָּל הָרוּחוֹת שֶׁבָּעוֹלָם בָּאוֹת וְנוֹשְׁבוֹת בּוֹ אֵין מְזִיזִין אוֹתוֹ מִמְּקוֹמוֹ,

שֶׁנֶּאֱמַר (שם), וְהָיָה כְּעֵץ שָׁתוּל עַל מַיִם וְעַל יוּבַל יְשַׁלַּח שָׁרָשָׁיו וְלֹא יִרְאֶה כִי יָבֹא חֹם,

וְהָיָה עָלֵהוּ רַעֲנָן, ובִשְׁנַת בַּצֹּרֶת לֹא יִדְאָג, וְלֹא יָמִישׁ מֵעֲשׂוֹת פֶּרִי:

* מהם השורשים המחברים את האדם למקומו על פי הקטע שלפניך?
* במה תפיסה זו שונה מזו של הקטע הקודם?
* מה יוצר כח להאחזות במקום בו יש סערות חזקות במיוחד?

**לסיום קראו את הקטע מתוך "שורשים וכנפיים" מאת אמנון שמוש**

"והיה כמובן המורה לעברית. הוא נתן לנו לכתוב חיבור "מה אני רוצה להיות שאהיה גדול".

אני ישבתי וחשבתי והתעצבנתי. לא ידעתי מה לכתוב. אחר-כך כתבתי וכתבתי כאילו אחז אותי בולמוס. אני רוצה להיות גם עם שורשים, גם עם כנפיים, כתבתי. למה חייב אדם לוותר על השורשים, אם ליבו חפץ בכנפיים? (כתבתי שלושה סימני שאלה, אחר כך מחקתי שניים). השורשים מפסידים כל כך הרבה, כשהם תקועים באדמה ואינם יכולים לרחף ולראות את נופו האדיר של העץ שהם חלק ממנו ואת היער הגדול שהעץ כולו הוא חלק ממנו. והציפורים שעל העץ, שזכו ויש להן כנפיים, חסרות הן את האחיזה בקרקע. קניהן תלויים בחסדיה של רוח סערה ובחוסנו של העץ, שבסתר ענפיו הן חוסות. על כן, סיימתי, כשאהיה גדול אני רוצה להיות אדם עם שורשים וכנפיים."

**מהו ה"עץ שלכם" – במה אתם נטועים? איפה השורשים שלכם? מהו הגזע, הענפים, הפירות?**